text: El bloc de Sant Tomàs: d'abril 2016
  PROTAGONISTES, és el nom del nou grup d'Autogestors format per nois i noies de diferents serveis de l'Associació Sant Tomàs!
  Sóm un grup de 10 nois i noies de diferents serveis de l'Associació Sant Tomàs i el passat dimecres 27 d'Abril, ens hem iniciat en el món de l'autogestió i autodeterminació. Hem decidit que el nostre grup es diu PROTAGONISTES i tenim una persona de suport. Ens trobarem cada quinze dies a l'escola Estel. A les trobades parlarem, compartirem temes importants per a nosaltres o que ens preocupen. Volem aprendre a aconseguir objectius, prendre decisions, autogestionar-nos, relacionar-nos, comunicar, conèixer i lluitar pels nostres drets. Us anirem informant de com segueix el nostre camí.
  Publicat per comunicació sant tomàs a 11:49 Cap comentari:
  Etiquetes de comentaris: autogestors, gentmoltcapç, Protagonistes, Sant Tomàs, valors
  La Fundació Amadip Esment de Mallorca visita l'Associació Sant Tomàs!
  Sant Tomàs , de la mà de Sinergrup, va rebre ahir dijous la visita d'una nodrida representació de la Fundació Amadip Esment. El mes de novembre diverses entitats de Sinergrup van viatjar a Mallorca per conèixer la realitat de la Fundació i ara ha estat el torn dels mallorquins.
  Per a què la trobada fos el màxim de profitosa es van organitzar, per àrees d'interès, diversos grups de treball. D'aquesta manera els responsables de cada área tingueren l'oportunitat de conversar amb els seus omònims i compartir de forma més directa experiències i formes d'organitzar-se i treballar. Després de les trobades, van desplaçar-se a la finca de Sant Tomàs i van dinar al Centre Ocupacional.
  Avui la delegació d'Amadip Esment es troba visitant La Fageda! Esperem que hagueu gaudit de la vostre estada i tingueu un bon viatge de retorn!
  Etiquetes de comentaris: Fundació Amadip Esment, la fageda, Sant Tomàs, Sinergrup, treball amb sentit
  En Lluís Tió, usuari del Centre Ocupacional, deixa l'Associació Sant Tomàs per anar a viure a la Residència el Nadal.
  Pels que no ho sapigueu, la família d'en Lluís és una de les fundadores de la nostra entitat i han escrit una emotiva carta en nom seu per acomiadar-se de l'Associació Sant Tomàs. Us deixem la carta per si voleu conèixer la vida d'en Lluís i per tant l'història de Sant Tomàs! Et desitgem molt sort en la teva nova etapa!
  Cliqueu aquí per llegir la carta!
  Etiquetes de comentaris: carta comiat, Centre ocupacional, gent molt capaç, història de Sant Tomàs, Lluís Tió, Sant Tomàs
  El Club Car FUE Tona participa al torneig organitzat pel club on se'ls fa entrega de l'equipació oficial.
  La Fundació Unió Esportiva Tona, aquest cap de setmana passat, ha organitzat la trobada d'escoles on diversos equips d'altres clubs esportius han participat en el torneig de futbol celebrat el diumenge.
  Un dels actes destacats ha estat el partit de futbol inclusiu entre l'equip Club Car F.U.E. Tona i jugadors dels cadets també del Tona. El resultat va ser 2-2 i com a obsequi en acabar el partit, el president de la Fundació, va fer l'entrega de l'equipació oficial del Tona, que fins ara no tenien.
  Els futbolistes van estar molt contents d'haver pogut jugar a les mateixes instal·lacions on normalment ho fan els altres equips i també van estar molt agraïts amb en Toni, l'entrenador de sempre, que un cop més els ha fet costat sobre el terreny de joc!
  Etiquetes de comentaris: club car, Fue Tona, gent molt capaç, tona, torneig
  L'obra d'en Xevi del Centre Ocupacional, s'exposarà aL Reial Cercle Artístic de Barcelona el proper mes de maig!
  Des de l'activitat d'Expressió artística del Centre Ocupacional Calldetenes s'ha participat al certament del Balcó de les Arts de Barcelona. Estem molt orgullosos de comunicar-vos que a l'espera de la final, una de les 20 obres seleccionades ha estat la d'en Xevi Inglés, que porta el títol "Foscor". S'exposarà al Reial Cercle Artístic de Barcelona de l'11 al 17 de maig.
  Publicat per comunicació sant tomàs a 11:09 1 comentari:
  Etiquetes de comentaris: art, artistes, barcelona, Centre ocupacional, diferents capacitats, discapacitat intel·lectual, Reial Acadèmia catalana de Sant Jordi, Sant Tomàs
  La diada de Sant Jordi a Sant Tomàs!
  Per Sant Jordi, aquest any, ens heu pogut veure divendres a Manlleu amb els productes d'artesania social mà a mà i dissabte a la plaça major de Vic venen llibres.
  Gràcies a tots els que heu col·laborat amb nosaltres! varem passar un molt bon dia tot fent calerons!
  Etiquetes de comentaris: 2016, artesania social, diferents capacitats, discapacitat intel·lectual, mà a mà, Sant Jordi, Sant Tomàs
  La diada de Sant Jordi del Centre Riudeperes i Llars Clarella!
  El dissabte 23 d'Abril, les persones de l'Àrea Residencial i d'Habitatge van celebrar la diada de Sant Jordi amb diferents activitats al llarg del dia.
  Des de les Llars Clarella es va organitzar una parada de Roses a la plaça major de Vic. Com que la previsió no era gaire bona, vam demanar poques roses i de seguida es van acabar ja que la venta va ser un gran éxit! Va venir gent de tota la comarca que no només van comprar roses sinó també alguns detallets fets per ells.
  Pel que fa el Centre Riudeperes, el matí van anar a veure les parades de llibres i roses del casc antic de Girona i a la tarda van passejar per Vic. Varen berenar diverses coques decorades amb motius de la diada que havíen elaborat entre tots i escoltar la llegenda de Sant Jordi per part d'un grup d'actors del centre.
  Esperem poder gaudir un any més d'un dia festiu i agradable com el d'aquest any!
  Etiquetes de comentaris: Centre Riudeperes, Sant Jordi, Sant Tomàs, servei d'habitatge clarella
  Per Sant Jordi, enamora't amb Sant Tomàs!
  Enamora't amb Sant Tomàs! Per Sant Jordi, aquest any, ens pots trobar a dos llocs i durant dos dies diferents. Divendres al matí, ens avancem a la diada, i estarem a la plaça Fra Bernadí de Manlleu amb els productes d'artesania social Mà a mà del Centre Ocupacional. Dissabte, dia de #SantJordi, amb els usuaris de les llars Clarella vendrem roses a la plaça major de Vic de 10 h. del matí a les 6h. de la tarda .
  Tindrem les roses més boniques de la plaça!
  Etiquetes de comentaris: #santjordi, #santtomas, diferents capacitats, discapacitat intel·lecutal, mà a mà
  Més de 200 persones participen a la reunió anual de famílies del Centre Ocupacional de Calldetenes
  Una vegada més per aquesta època, el Centre Ocupacional va organitzar la reunió anual de famílies, la qual va comptar amb una gran participació: més de dues-centes persones.
  La reunió, va tenir lloc el dissabte 16 d'abril al matí. Per començar la jornada, les tècniques del servei van presentar els projectes més destacats que s'han realitzat durant l'any 2015. Tot seguit, Mercè Castell, la representant del Centre Ocupacional a la Junta de Sant Tomàs, va explicar els actes que s'organitzaran per celebrar els 50 anys de l'entitat i els va convidar a col·laborar-hi.
  A continuació, el grup de teatre del centre va presentar l'obra "Un dia al cinema", en dues sessions, per facilitar l'organització perquè les famílies poguessin trobar-se en espais més reduïts.
  Finalment, amb el pica-pica els assistents van poder parlar tranquil·lament sobre els temes tractats a la reunió i van poder comprar productes de la nova marca d'artesania social Mà a mà.
  El Centre Ocupacional vol agrair la participació de totes les famílies.
  Etiquetes de comentaris: Centre ocupacional, discapacitat intel·lectual, Sant Tomàs
  El projecte "Implica't" de l'Associació Sant Tomàs finalista als premis "La Caixa" a la innovació i a la transformació social.
  El passat dimecres 13 d'abril es van atorgar els premis " La Caixa" a la innovació i a la transformació social. Els projectes guanyadors formen part de les iniciatives seleccionades en cinc de les convocatòries del 2015 que el programa d'ajudes a projectes socials de l'obra social "La Caixa" impulsa anualment.
  Els premis van ser atorgats per Oriol Junqueras, vicepresident de la Generalitat de Catalunya i conseller d'Economia, Jaume Giró, director general de la Fundació Bancària "La Caixa" i Jordi Nicolau, com a director territorial de CaixaBank a Barcelona.
  Dels 489 projectes aprovats a les diferents convocatòries, hi ha hagut 10 entitats guanyadores de les 35 iniciatives finalistes, amb un premi de 15000 €. Sant Tomàs, va ser una dels 25 entitats finalistes amb el projecte "Implica't".
  El projecte "Implica't" té com a finalitat millorar les competències i recursos personals de les persones amb discapacitat intel·lectual que estan participant en processos de formació i/o recerca de feina. Això es farà a través del desenvolupament de dues activitats ben diferenciades.
  Per una banda, a través del desenvolupament i l'ús d'una APP per a mòbil on les persones podran informar-se i gestionar la seva pròpia agenda d'ofertes de feina, tutories i altres informacions relacionades amb l'àmbit de la formació i el treball.
  Per altra banda, es formarà a un grup de persones que actuin com a "companys de suport" amb la finalitat de donar suport als seus companys que estan en processos de formació i/o recerca de feina, aportant la seva experiència positiva per aconseguir la inserció laboral.
  L'objectiu dels premis de "La Caixa" és reconèixer l'important esforç que realitzen les entitats socials amb les seves innovadores aportacions en l'abordatge de les problemàtiques socials i els efectes transformadors que les seves intervencions exerceixen en l'evolució dels valors socials.
  Etiquetes de comentaris: EINA, gent molt capaç, obre social La Caixa, premis La Caixa, projecte Implica't, Sant Tomàs
  El grup de caminades del Club Car fa la ruta literària de Jacint Verdaguer a Folgueroles!
  Aquest dissabte, el grup de caminades del Club Car va continuar amb la temporada de caminades fent la ruta literària de Jacint Verdaguer a Folgueroles! Aquesta vegada, han pogut fer exercici i conèixer més coses sobre la vida de Jacint Verdaguer. Caminant fem salut i cultura! Gràcies a la Carol i la Concepció per fer-ho possible!
  Etiquetes de comentaris: club car, gent molt capaç, grup de caminades del Club Car, ruta literària Jacint Verdaguer, Sant Tomàs
  El CLub Car AEC Manlleu campió de la lliga ACELL!
  El dissabte 16 d'abril l'equip Club Car AEC Manlleu es va proclamar campió de la lliga ACELL (Federació Catalana d'esports per a disminuïts psíquics)
  L'endemà ho van celebrar amb tots els companys del primer equip i l'afició de l'AEC Manlleu.
  La lliga va començar el mes d'octubre i fins el 16 d'abril que va tenir lloc l'últim partit a Barcelona. Durant moltes jornades han mantingut el lideratge fet que s'hagin pogut proclamar campions aquest cap de setmana passat!
  Etiquetes de comentaris: ACELL, aecmanlleu, club car, diferents capacitats, discapacitat intel·lectual, gent molt capaç
  El servei de formació i inserció laboral Eina realitza dues noves incorporacions laborals a les empreses Isern i Roncato Vic.
  Durant el mes de març i el que portem d'abril, el servei de formació i inserció laboral Eina ha incorporat dos nous treballadors al món laboral.
  Les afortunades són la Mariona, que després de fer el curs FOAP 2015 de telefonista recepcionista d'oficina, treballarà a Roncato Vic, fent tasques d'auxiliar administrativa. L'altra és la Janira, contractada per fer tasques de suport a les botigues i al departament d'administració d'electrodomèstics Isern.
  Des d'Eina, es viu amb alegria cada nova incorporació laboral de persones amb discapacitat intel·lectual, ja que sovint, ho tenen més complicat.
  Etiquetes de comentaris: discapacitat intel·lectual, EINA, foap 2015, formació i inserció laboral, isern, roncato, Sant Tomàs
  El Centre Ocupacional organitza una competició de natació en motiu del dia de l'esport
  Des de fa tres anys, en motiu del dia mundial de l'activitat física, el Centre Ocupacional de Sant Tomàs organitza unes jornades esportives per als seus usuaris.
  Enguany la natació va ser la modalitat seleccionada per invertir en l'activitat del dia. Gràcies a la col·laboració del Club Tennis Vic, les seves piscines van acollir la competició en 25 i 50 m lliure i 4x25 m de relleus lliure.
  Tots els participants a aquesta activitat van demostrar un gran entusiasme i una gran competitivitat, per això, després de l'esforç del matí, a la tarda els guanyadors van poder recollir els seus premis!
  Etiquetes de comentaris: Centre ocupacional, diferents capacitats, discapacitat intel·lectual, natació, Sant Tomàs
  Els esportistes del Club Car que participen al 1r Campionat d'atletisme en pista coberta s'emporten 14 medalles
  Aquest cap de setmana els nostres atletes han participat al 1r Campionat d'atletisme en pista coberta, organitzat per ACELL i Special Olympics a Sabadell. Gràcies a l'esforç que fan els esportistes cada dimarts als entrenaments, han aconseguit 7 medalles d'or, 4 de plata i 3 de bronze! Moltes felicitats!
  Etiquetes de comentaris: Acell-Special Olympics, club car, Sant Tomàs
  El Tris Tras assisteix a la trobada internacional d'actualització i investigació en atenció precoç i desenvolupament infantil que s'ha celebrat a València els dies 5 i 6 d'abril
  Professionals del Tris Tras assisteixen a la trobada internacional d'actualització i investigació en atenció precoç i desenvolupament infantil que s'ha celebrat a València els dies 5 i 6 d'abril.
  La trobada ha comptat amb referents internacionals sobre l'atenció precoç i les pràctiques centrades en la família com Carl Dunst, Marilyn Espe-Sherwindt, i Robin McWilliam, tots tres dels EEUU, Ana Serrano (Portugal), o Climent Giné (Catalunya).
  Durant aquest dos dies, s'han compartit experiències i s'han exposat les pràctiques que tenen major eficàcia i eficiència segons l'evidència científica.
  Aprofitant la proximitat d'aquests experts, la mateixa setmana, el 9 d'abril, DINCAT ha organitzat una trobada matinal a Barcelona on s'explicarà el model d'atenció basat en la família, en la qual hi assistiran una bona representació de professionals del Tris Tras.
  Etiquetes de comentaris: abril, Cdiap, centre de desenvolupament infantil i atenció precoç, Tris Tras, trobada internacional, valència
  Et trobes en situació d'atur? t'agradaria fer un curs gratuït de cambrer i/o auxiliar de cuina?
  Curs gratuït de cambrer i/o auxiliar de cuina per a persones que es troben a l'atur. Sessió informativa el proper 14 d'abril a les 10 h del matí al c/Sot dels Pradals 7.
  Per a més informació truqueu al 938 860 575 (Marta) o envieu un correu electrònic a m.clos@santtomas.cat. Servei de formació i inserció laboral Eina.
  Etiquetes de comentaris: Atur, auxiliar cuina, cambre, curs, gratuït, incorpora
  El Club Car ofereix 1.230 minuts d'esport a la setmana als seus esportistes!
  En motiu del dia Mundial de l'activitat esportiva, que es celebra el 6 d'abril, el Club Car, servei de lleure i esport de l'Associació Sant Tomàs ha volgut fer una reflexió sobre els minuts que ofereix d'esport als seus esportistes. En total, aquest any, són 1.230 minuts d'esport a la setmana. 20 hores.
  Les activitats són natació, futbol, petanca, tennis, tennis taula, bàdminton, bàsquet, hoquei i atletisme.
  Perquè l'esport és important per tots! Si tens ganes d'apuntar-t'hi envia un correu electrònic a clubcar@santtomas.cat
  Etiquetes de comentaris: #club Car, 6 d'abril, dia mundial esport, diferents capacitats, discapacitatintel·lectual, esport, sant tomàs., santtomàs
  Arrenquen les caminades dels dissabtes al matí del Club Car!
  Aquest dissabte, el grup de caminades del Club Car va donar el "tret de sortida" a la temporada de caminades fent La Ruta dels Molins fins a Les Set Fonts. El primer dia, res com una caminada fàcil per agafar bona forma física!
  Aquest any, sortiran a caminar i conèixer nous indrets cada dissabte al matí.
  Caminant, fem Salut!
  Etiquetes de comentaris: caminades, club car, diferents capacitats, discapacitat intel·lectual, ruta dels molins, salut, Sant Tomàs, set fonts
  L'Aplicació de voluntariat de Sant Tomàs va ser la protagonista al nou microespai "Som el que fem" de TV3
  La nova aplicació de voluntariat de l'Associació Sant Tomàs ha estat la protagonista d'un capítol del nou microespai de TV3 i Catalunya ràdio " Som el que fem" emès el divendres 1 d'abril simultàniament a TV3 i al 3/24 després del TN vespre. Aquest es pot veure al següent enllaç.
  La pàgina web de la Corporació Catalana de Mitjans Audiovisuals defineix el microprograma "Som el que fem" com un espai que mostra accions culturals, econòmiques i socials que marquen la diferència i gràcies a les quals es construeix el dia a dia.
  Des de Sant Tomàs és una satisfacció que TV3 hagi seleccionat la nostra APP del voluntariat per dedicar-li un capítol d'aquest nou microespai, que només tria els fets més transformadors i destacats de la societat.
  Si és que encara no la teniu instal·lada al vostre mòbil la podeu descarregar gratuïtament al Google Play Store o l'Apple Store amb el nom "Voluntariat Sant Tomàs".
  Publicat per comunicació sant tomàs a 9:10 Cap comentari:
  Etiquetes de comentaris: #somelquefem, aplicació voluntariat, aplicacions solidràries, discapacitat intel·lectual, innovació, Sant Tomàs, voluntariat